Olukorrast paremini aru saamiseks otsustasin satelliidi liikumist Maa ja Kuu gravitatsiooniväljas ise kirjutatud programmiga modelleerida. Eelmise aasta septembrist oli mul Maa lähiorbiitide modelleerimise tarbeks kirjutatud lühike Java programm graafilise väljundiga. Võtsin selle aluseks ja täiendasin  tema funktsionaalsust. Esiteks lisasin Kuu elliptilise orbiidi ümber Maa, muutsin satelliidi liikumismodelleerimise kahe keha külgetõmbejõudu arvestavaks ning täiendasin graafilist väljundit. Mõningase katsetamise järel sain väga huvitavaid tulemusi, üks võimalik teekond on alumisel pildil näha. Osutub, et olenevalt kohtumise faasist võib Kuu ja Maa vaheliselt orbiitilt saabuv satelliit kas hoogu kaotada ja hoopis Maale lähemale suunduda või koguni nii palju kiirenduda, et ta Maa raskusväljast sootuks  lahkub. Kuu võib olemasolevat kiirusvektorit kas kustutada või võimendada olenevalt sellest, mis nurga alt talle läheneda.